Saai bekommerd oor moontlike Britse trofeejag-verbod | Maroela Media
Saai, die Suid-Afrikaanse organisasie wat na die belange van familieboere en ook wildboere omsien, sê hy het pas kommentaar ingedien op die Britse regering se konsultasieproses waardeur besluit moet word of die in- en uitvoer van jagtrofeë na Brittanje verbied moet word.
Die Britse departement vir omgewing, voedsel en landelike sake (Defra) het dié konsultasieproses verlede jaar aangekondig. Belanghebbendes het tot 25 Januarie om kommentaar daaroor in te dien.
Die departement sê oorbenutting is een van die groot oorsake dat spesies uitsterf en bykomende druk op reeds kwesbare spesies kan vererger weens onvolhoubare of onvanpaste bedrywighede. Die departement sê transformasie is nodig om die natuur te beskerm en te laat herstel en vra dus insette om toekomstige beleid te formuleer en optrede oor die in- en uitvoer van jagtrofeë te rig.
Francois Rossouw, uitvoerende hoof van Saai, sê daar is toenemende druk op verbruikers om weg te beweeg van diereproteïen. Vee- én wildboere kom toenemend onder skoot van aktiviste wat die skuld vir aardverwarming op sulke boerderye pak. “Dit gaan daaroor dat mense nie wil hê diere moet doodgemaak word nie en dat diere dikwels verhef word tot dieselfde status as mense.”
Hy sê vee- en wildboerdery en die metaangasse wat die boerderye vrystel, kry gereeld die skuld vir aardverwarming, maar dat dit nie die hele storie vertel nie. Talle boere, ook in Suid-Afrika, maak gebruik van herlewingsboerderypraktyke wat die uitwerking van die boerdery op die omgewing tot die minimum beperk.
Aktiviste skakel dan oor na gesondheidskwessies en voer aan mense kan gesonder lewe as diereproteïen uitgeskakel word. Daarna volg die etiese kwessie oor die doodmaak van diere.
Rossouw sê in Afrika, waar miljoene mense daagliks honger ly, gaan dit ŉ bykans onbegonne taak wees om diereproteïen met plantgebaseerde proteïen te vervang. Die gevolge daarvan is ook nog lank nie seker nie.
Hy sê geblikte jag mag en moet glad nie met verantwoordelike jagpraktyke vergelyk word nie, hoewel dié gebruik dikwels eerder aan die groot klok gehang word.
“Boere lewe baie nader aan die diere en die natuur as enige akademikus.
“Die jagbedryf skep werk en dra beduidend by tot die ekonomie. Suid-Afrika is boonop ŉ droë land en alle grond kan nie na gewasse oorgeskakel word nie,” sê Rossouw.
“Die wettige en volhoubare aanwending van die natuur, asook wettige handel in jagtrofeë het grootliks tot die herstel van kwynende spesiebevolkings bygedra. Dit het selfs diere soos die bontebok, die bastergemsbok en die swartwitpens van uitwissing gered.”
Rossouw sê Suid-Afrika word gereeld – maar onregverdig – voorgehou as ŉ voorbeeld om teenkanting vir trofeejag aan te vuur.
“Die feite en navorsing wat teen ons wildboerderybedryf gebruik word, is swak en ons glo dat wildboere en hul verteenwoordigers die geleentheid gegun moet word om hul kant van die argument te stel voordat ’n besluit geneem word.”
Saai beoog om binnekort persoonlik met die Britse owerhede te vergader en wil dan ŉ omvattende feitestel oor die Suid-Afrikaanse wildbedryf voorlê.
Rossouw sê die Suid-Afrikaanse regering steun ook die plaaslike wildbedryf.
Die organisasie wil nou ander lande in die Suider Afrikaanse Ontwikkelingsgemeenskap betrek om ŉ verenigde front in die bedryf te vorm.
Die argument dat wild en vee verantwoordelik is vir aardverwarming agv metaangasvrystelling is twak. In die verlede, voordat die mens wild drasties begin uitmoor het, was die veld oortrek met miljoene wild. Vee vervang wild om kos te voorsien. Wild en ekstensiewe veevleis is gesond en dra by tot ekologiese gesondheid. Dit is eerder te veel mense wat aardverwarming bevorder, elkeen met sy koolstofvoetspoor, natuur/ekologie verwaarlosing, afval en riool.
VERBIED TROFEE JAG GEHEEL EN AL. WANT DIS WAAROOR DIT GAAN DI TROFEE. DIS VIR MY ABSOLUUT AAKLIG AS DAAR SO OP FOTO’S GESPOG WORD, EN KYK HU KLEIN IS KINDERS DEESDAE WAT SAAM MET GEWEER EN BOK SIT. EK HAAT DIT, GEE NI OM WAT WIE sě OOR DAAR’S TE VEEL OF TE MIN WILD NI. EN DI OORSESE MENSE WAT GEEN IDEE HET WAAROOR HUL SKIET NI. DIT BLY MOORD IN MY oë. HU SKIET J EEN WAT JOU SO IN DIE oë KYK?????
Haal net asb daai nar af van julle bladsy wat met sy geweer daar “pose”, hy het laasjaar netso veel skade aan jag gedoen met sy belaglike jag musiek video as wat hierdie moontlike verbod kan doen !!!
Anni vind uit voor jy praat. Die vleis word altyd verkoop of vir die gemeendkap gegee. Niks gaan vir ‘n ‘mors nie. Plus oorsee mense betaal baie meer as ons so dit dra by die inkomste van die plaas. en as ons nie die diere skiet en eet nie dink hoe over populated als sal wees
Trrofeejag is ‘n siek, siek geldmaak bedryf. Dit gaan oor geld, mag en oorheersing. Asseblief verbied dit!!!!